‹‹ኢትዮጵያ የኢትዮጵያውያን ዘለዓለማዊ ነፃ ሀገር ናት!›› ዳግማዊ ምኒልክ ንጉሠ ነገሥት ዘ ኢትዮጵያ
ባሕር ዳር፡ የካቲት 23/2012 ዓ.ም (አብመድ) ወቅቱ አውሮፓውያን ቀኝ ገዥዎች የአፍሪካን ምድር እንደቅርጫ ስጋ ለመቀራመት የቋመጡበት ነበር፡፡ በዘመኑ የአውሮፓውያን ሀገራት የቀኝ ግዛት ቀንበር ያልተጫነባቸው የአፍሪካ ሀገራትን ፈልጎ ማግኘት ይከብዳል፡፡ የልዕለ ኃያሏ አሜሪካ የጦር ግምጃ ቤት በመሆኗ ከቀኝ ገዥዎች ዕይታ የተሰወረች ሀገር ብትኖር ላይቬሪያ ብቸኛዋ ናት፡፡ በምሥራቅ አፍሪካ ሀገራት ላይ ኃያል የግዛት ክንዳቸውን ለማሳረፍ ከሚያንዣብቡት አውሮፓውያኑ ሀገራት እንግሊዝ፣ ፈረንሳይ እና ጣሊያን መካከል ኢትዮጵያን ለመውረር አንዳቸው የበለጠ ዕድል አላቸው፡፡ ፈቅዶ የቅኝ ግዛት ሰለባ የሆነ አፍሪካዊ ሀገር እንደሌለ ሁሉ ‹‹አልወረርም›› ማለት ‹‹ቅል እና ድንጋይ ተሟግቶ›› ሆኗል ነገርየው፡፡ በወቅቱ ለአውሮፓ ሀገራት ‹‹መውረር ታሪካዊ መብት›› የመሆኑን ያክል ለአፍሪካውያን ሀገራት ደግሞ ‹‹መወረር ታሪካዊ ግዴታ›› ተደርጎም ተወስዷል፡፡ለሰባት አስርት ዓመታት ዘመነ መሳፍንትን አሳልፋ ከዓፄ ቴዎድሮስ እስከ ዓፄ ተክለጊዮርጊስ ብሎም ዓፄ ዮሐንስን በንጉሠ ነገሥትነት ያለፈችው ምሥራቅ አፍሪካዊት ሀገር ኢትዮጵያ በአውሮፓውኑ የቅኝ ግዛት ወረራ ዘመን በዳግማዊ ምኒልክ እጅ ትመራ ነበር፡፡ ከሸዋ ነገሥታት የዘር ግንድ የሚመዘዘው ንጉሥ ምኒልክ በወቅቱ ሀገሩን ስልጡን ለማድረግ ደፋ ቀና ይላል፡፡ በነገሥታቶቿ የእርስ በእርስ የስልጣን ሽኩቻ አልፋ የመጣችው ሀገርም ስልጡን ወራሪን የመመከት አቅም ይኖራታል ብሎ ያሰበ አልነበረም፡፡ በየአካባቢው መኳንንት እና ሹማምንት ተቧድኖና ተደራጅቶ እርስ በእርሱ የሚዋጋን ሕዝብ ማንስ ስለሀገሩ ነፃነት እና አንድነት በጋራ ቆሞ ጠላትን ይመክታል ብሎ ያስባል፡፡ራሳቸው ምኒልክ አንድ ወቅት የቴዎድሮስ እስረኛ የነበሩ እና የዮሐንስ ጥለኛ ተደርገው በሚወሰዱበት በዚያ ዘመን ሕዝብን አሰባስቦ እና ጦር አደራጅቶ አውሮፓዊ ወራሪን ይመክታል ብሎ ማን ያልማል፡፡ የዝሆኖቹ የእርስ በእርስ ጥርጣሬ እና ጥላቻ የሕዝብ መከፋፈል አድርገው ቢወስዱትስ ተሳስተዋል ማን ይላል፡፡ የዘነጉት አንድ ሀቅ ቢኖር ግን የሐበሾችን የሥነ ልቦና ውቅር በራሳቸው ሕዝብ ሥነ ልቡና ስሪት መመልከታቸው ብቻ ነበር፡፡